महापंचायत रोकने लगाई गई धारा 144 का विरोध, भारी पुलिस बल तैनात रहा
Uttarakhand Communal Tensions; Permission Denied for Mahapanchayat in Purola लव जिहाद की कथित घटनाओं के विरोध में बुलाई थी। इसका ऐलान प्रधान संगठन ने किया था और इसे विश्व हिंदू परिषद, बजरंग दल और देवभूमि दल ने समर्थन दिया था।
उत्तराखंड के पुरोला कस्बे में महापंचायत को रोकने के लिए धारा 144 लागू कर दी गई थी। इसके विरोध में गुरुवार को यहां और आसपास के इलाके में बाजार बंद रहे। इस दौरान यहां भारी पुलिस बल तैनात रहा। महापंचायत लव जिहाद की कथित घटनाओं के खिलाफ होने वाली थी। 
पुरोला में एक मुस्लिम सहित दो पुरुषों ने एक नाबालिग लड़की का अपहरण करने की कोशिश की थी। इस घटना के बाद पिछले 15 दिनों से पुरोला जिले में तनाव बना हुआ है। 
यहां होने वाली महापंचायत के खिलाफ गुरुवार को देहरादून हाईकोर्ट में सुनवाई हुई। हाईकोर्ट ने राज्य सरकार को यह सुनिश्चित करने का निर्देश दिया कि कानून व्यवस्था बनी रहे और कोई जान-माल का नुकसान न हो।
जिला प्रशासन ने भी महापंचायत के लिए परमिशन नहीं दी थी।
सुप्रीम कोर्ट के इनकार के बाद हाईकोर्ट पहुंचे थे याचिकाकर्ता
महापंचायत के खिलाफ बुधवार को सुप्रीम कोर्ट में एक याचिका दायर की गई। सुप्रीम कोर्ट की वैकेशन बेंच ने इस याचिका को सुनने से इनकार कर दिया, जिसके बाद याचिकाकर्ता ने याचिका वापस ले ली। हालांकि, कोर्ट ने याचिकाकर्ता को हाईकोर्ट जाने की इजाजत दी थी। जिसके बाद याचिकाकर्ता महापंचायत के खिलाफ उत्तराखंड हाईकोर्ट पहुंचे थे।
जानें क्या है पूरा मामला...
इलाके में मुस्लिम समुदाय के खिलाफ लगाए गए पोस्टर
न्यूज एजेंसी के मुताबिक घटना के बाद इलाके में मुस्लिम लोगों की दुकानों पर पोस्टर लगाए गए थे कि लव जिहाद करने वाले लोग कस्बा छोड़कर चले जाएं, वरना उन्हें अंजाम भुगतना पड़ेगा। इसके बाद से पुरोला में अल्पसंख्यक समुदाय के लोगों की 40 से ज्यादा दुकानें नहीं खुल रही हैं। वहीं, कई लोग कस्बा छोड़कर भी चले गए हैं।
उधर, मुस्लिम समुदाय के लिए काम करने वाले मुस्लिम सेवा संगठन ने 18 जून को देहरादून में महापंचायत बुलाने का ऐलान किया है। उत्तराखंड वक्फ बोर्ड और स्टेट हज कमेटी ने मुख्यमंत्री धामी से पुरोला के मुसलमानों की सुरक्षा सुनिश्चित करने की अपील की है।
DGP बोले- किसी को कानून तोड़ने की परमिशन नहीं
उत्तराखंड के डायरेक्टर जनरल ऑफ पुलिस अशोक कुमार ने कहा कि किसी को कानून तोड़ने की परमिशन नहीं दी जाएगी। इससे पहले, इलाके में तनाव बढ़ने पर उत्तरकाशी के DM अभिषेक रुहेला और SP अर्पण यदुवंशी सोमवार को पुरोला पहुंचे थे। उन्होंने स्थानीय लोगों से शांति बनाए रखने और किसी के बहकावे में नहीं आने की गुजारिश की थी।
मुख्यमंत्री धामी ने लव जिहाद को लेकर बुलाई थी बैठक
9 जून को मुख्यमंत्री पुष्कर सिंह धामी ने लव जिहाद को लेकर मीटिंग बुलाई थी। धामी ने कहा था कि लव जिहाद के मामलों की गहराई से जांच की जाएगी।
लॉ एंड ऑर्डर DGP वी मुरुगसेन ने कहा कि बीते दिनों में उत्तरकाशी, विकास नगर और दूसरे इलाकों में लड़कियों के घर से भागने की कई घटनाएं सामने आई हैं। इससे स्थानीय लोगों में आक्रोश बढ़ रहा है। मामलों में FIR दर्ज कर ली गई हैं। पुलिस शांति बनाए रखने के लिए काम कर रही है।
दरअसल, गढ़वाल रीजन में पिछले 2 हफ्तों में ऐसी 6 घटनाएं सामने आ चुकी हैं, जिनसे तनाव बढ़ा है। 8 जून को उत्तरकाशी के अराकोट इलाके में नेपाली मूल की 2 लड़कियों को किडनैप करने की कोशिश हुई थी। इसका आरोप नवाब नाम के शख्स पर लगा था।